Eswatini

**Swasiland** (pldt.: [], engl.: [] siet 2018 offiziell **Königriek Eswatini** (, Siswati *Umbuso weSwatini*), tovör offiziell *Königriek Swasiland*) is en Binnenland in den Süden vun Afrika. Dat Königriek Swasiland is nah Gambia de tweetlüttste Staat op de afrikaansch Kontinent. Mit en Flach vun 17.363 km² is dat en beeten lütter as Slowenien. De Nahberlänner vun de Binnenstaat sünd Mosambik in’ Oosten un de süüdafrikaansch Provinzen Mpumalanga in’ Noorden un Oosten as ok  KwaZulu-Natal in’ Süüden. De Längt vun de Staatsgrenz bedrocht all tosommen 535 km, worvan 105 mit Mosambik un 430 km mit Süüdafrika deelt wurrn. 

An’n 6. September 1968 is Swasiland unafhängig wurrn, vundeswegen is ok de Natschonalfierdag an’n 6. September. Vun de Staatsform her is dat Land en Monarkie. An un for sik scholl Swasiland na de Unafhängigkeit vun Grootbritannien **Ngwana** heten. In den Human Development Index steiht Swasiland up den 141. Platz vun 177.

## Geographie
Na Gambia is Swasiland dat tweetlüttjest Land in Afrika. Mit siene 17.363 km²is dat en beten lüttjer as Sassen. 
Vun de Geographie her is dat Land updeelt in veer Zonen. In’n Osten liggt vun Noord na Süden to de Lubombo-Bargen. Se sünd bit to 600 m hooch. Dor regeert en subtropisch un dröög Klima. Vun düsse Bargen na Westen to liggt dat Siedland (*[[Lowveld]]*). Dat is in’n Döörsnitt bit 200 m hooch. Tomeist hannelt sik dat dor um Buschland bi. Dat regent över’t Johr nich veel un dat is meist tropisch warm. In’n Summer kladdert de Temperatur to’n Deel hooch bit to 32&nbsp;°C. Dat Lowfeld warrt sunnerlich bruukt, um dor Zuckerrohr an to boen. In dat Middelland (*Middle Veld*) is dat in’n Döörsnitt bi 700 m hooch. Dor hannelt sik dat um fruchtbor Bargen un Dalen bi. Düt Land maakt meist 26 % vun dat ganze Land ut. Amenne finnt een in den Westen vun’t Land dat Hoochland (*[[Highveld]]*). Dat is in’n Döörsnitt bi 1.300 m hooch. Na Westen to geiht dat in de Drakensberge in Süüdafrika över. Hier gifft dat veel Wolden un de Temperatur is meist kommodig, man de Luft is tämlich natt. In düsse Gemarken fallt ok de meiste Regen vun Swasiland. De hööchste Punkt vun’t ganze Land is de Emlembe in’n Noordwesten an de Grenz na Süüdafrika to. He is 1.862 m hooch. De deepste Punkt vun’t Land is mit 21 m de Loop vun den Great Usutu River. An’n meisten pladdert dat in’n Summer (Oktober bit Määrt). Tomeist schuert dat man bloß, lang duert de Regen an un for sik nich. De Lusutfu-Stroom flutt dör dat ganze Land hen un is de gröttste un langste Stroom vun Swasiland.

## Inwahners
### Städer
De gröttsten Städer sünd:
* Manzini mit 110.537 Inwahners
* Mbabane mit 76.218 Inwahners un 
* Big Bend mit 10.342 Inwahners (all an’n 1.Januar 2005)

### Volksgruppen
Mehr as 90 % vun de Inwahners vun Swasiland höört to dat Bantuvolk vun de Swasi to. Sotho, Zulu, Tsonga, Witten un Coloureds (Mischlingen) sünd bloß man en Minnerheit. 

## Aids
De Andeel vun Inwahners, de sik mit HIV ansteken hefft, is in Swasiland grötter as in jeden annern Land up’e Eer. In dat Johr 2004 sünd dat al 39 % vun all Inwahners ween, 2005 weern dat al 42 %. Wenn een Kinner un ole Lüde rutreken deit, kladdert de Andeel up 63 %. Un dat weert jummers noch mehr. Dor is dat üm wohrschienlich, dat de Inwahnerstruktur in Swasiland in de neegsten Johren tosamenbreken deit. In Döörsnitt liggt de Levensduer in Swasiland bi 34,1 Johre. Dat is de leegste Weert up de ganze Welt  (Stand 2007). In een Johr wasst de Tahl vun Inwahners bloß man noch um 0,25 %. 

## Gloven
Dat warrt taxeert, dat bi 66 % vun de Inwahners vun Swasiland Christenlüde sünd. Tomeist hannelt sik dat dor um Protestanten bi. De Rest höört to indigene Religionen to. 

## Historie
Üm 1750 rüm hefft sik in de Tied vun de Nguni-Wannerschop allerhand Swasi in de Gemarken vun dat hüdige Swasiland daallaten. Noch up den hüdigen Dag maakt de Swasi bi 90 % vun de Inwahners ut. 

Dat se in Süüdafrika unafhängig bleven sünd, dor hefft in dat fröhe 19. Johrhunnert de Briten för sorgt. Gegen dat Enne vun dat Johrhunnert sünd de Buren in dat Land kamen. 1894 hett de Süüdafrikaansche Republiek dat Land wiethen in’e Hand kregen. Dat weer een vun de Burenrepubliken. Man na den Tweeten Burenkrieg (1899-1902) hett Grootbritannien de Verwaltung övernahmen un hett 1907 dat Swasiland to en Protektorat verklaart. 

An’n 6. September 1968 hett Swasiland vun Grootbritannien de Unafhängigkeit kregen. Dat is denn ok dat Datum vun den Natschonalfierdag wurrn. De Anföhrer vun de „Imbokodvo-Grupp“ is Prinz Makosini Dlamini ween. He woll den neen Staat an un for sik den Naam „Ngwana“ geven. 

1977 hett König Sobhuza II. dat Parlament afschafft. So hett he de afsolute Macht an sik reten. 1986 is Mswati III. König wurrn. Bit dorhen hett he „Prinz Makhosetive“ heten. Bekannt is he för sien rieven Umgang mit Geld un Goot. To sien 37. Geboortsdag hett he sik en Toslag to sien Luxus-Garaag gönnt un hett na en Bericht vun dat süüdafrikaansche Dagblatt  „Saturday Star“ noch mol acht Mercedes-Limousinen mit gollen Nummernschild ordert. De sünd denn mit Luftfracht vun Düütschland her kamen. 

1996 hett dat Wedderstand geven gegen de Alleenherrschop vun den König. Hüdigendags is Swasiland de eenzigst afsolute Monarkie in Afrika. 

## Politik
Swasiland is en afsolute Monarkie un höört to den Commonwealth of Nations. De König speelt in de Politik de grode Rull. He sett de Gesettgevende un  ok de Utövende Macht in. He is as Teken un Afbild vun den Staat, tohopen mit annere Lüde ut siene Familie, up Münten, Geldschiens  un Breefmarken to sehn. Vun 1973 af an sünd polietsche Parteien verbaden. Dat gifft avers doch en paar Gruppen in de Oppositschoon, so, as de „Vereenigte Demokraatsche Volksgrupp“ (PUDEMO).

## Kiek ook bi

* Städer in Swasiland

## Belegen